**Iarna**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fulguiri sirepe

Nu mai au hodină -

Anul se începe?

Anul se termină?

Și când înălbit e

În zăpadă lutul

Deznădăjduite

Clipe-s - e-nceputul?

Sau când plânge timpul

Că nu are punte

Este, pur și simplu,

Anotimpul ultim?

Întrebare care

N-a găsit răspunsul,

Dar în fiecare

A rămas ascunsă.

Ea că ne condamnă

Ori ne urcă-n treaptă:

S-a ucis o toamnă?

Primăveri s-așteaptă?

Cum n-ai da și gerul

Și ninsoarea toarnă,

Iară adevărul

Este că-i doar iarnă.

Și depinde totuși

De credința vieții

Să-nflorim ca lotuși

Ori să fim ai gheții.

Calendare cine

Vor deschide-n lege,

Naștere-n lumine

Alții vor alege...

Victor Bragagiu